Diari Oficial de la Generalitat Valenciana


Sumari del DOGV 2812, del 21-08-1996 (1996/839048)

ORDRE d'1 d'agost de 1996, del conseller d'Obres Públiques, Urbanisme i Transports, sobre desenvolupament i tramitació de les mesures de finançament d'actuacions protegibles en matèria d'habitatge.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2812

Data del DOGV
:   21-08-1996

Secció del DOGV
:   ALTRES DISPOSICIONS

Número del document
:   1996/839048


Data del document
:   01-08-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE d'1 d'agost de 1996, del conseller d'Obres Públiques, Urbanisme i Transports, sobre desenvolupament i tramitació de les mesures de finançament d'actuacions protegibles en matèria d'habitatge.   
índex sistemàtic  
Capítol I  
Disposicions generals  
Article 1. Objecte  
Article 2. Competències  
Article 3. Efecte dels actes administratius  
Article 4. Informació sobre la viabilitat i concurrència d'interès social en les promocions d'habitatges de protecció oficial i de preu taxat de nova construcció en zona 0  
4.A Sol·licitud de l'informe de viabilitat i concurrència d'interès social  
4.B Informe del Servei Territorial d'Arquitectura i Habitatge   
4.C Termini de validesa de l'informe  
4.D Informació sobre la concurrència d'interès social  
Article 5. Concurrència d'interès social en l'adquisició d'habitatges de preu taxat usats o de nova construcció amb 2 anys d'antiguitat  
Article 6. Formalització de la sol·licitud de visat de contracte i d'ajudes econòmiques en habitatges de protecció oficial i de preu taxat  
6.A Inici de l'expedient  
6.B Documentació mínima per a formalitzar la sol·licitud  
6.C Documentació complementària que cal presentar en el cas que l'habitatge sobre el qual se sol·licita el visat i les ajudes econòmiques es trobe en una zona en la qual els habitatges es destinen majoritàriament a segona residència  
6.D Documentació per a sol·licitar el reconeixement dels requisits per a la percepció de les subvencions  
Article 7. Criteris interpretatius sobre la documentació presentada  
7.1 Del document nacional d'identitat i número d'identificació fiscal  
7.2 De la declaració de l'Impost sobre la Renda de les Persones Físiques  
7.3 Del contracte o escriptura  
7.4 De l'aval individualitzat sobre l'habitatge si està en construcció  
7.5 De l'acreditació de la disponibilitat del préstec qualificat   
Article 8. Ordenació del procediment de resolució de les ajudes  
8.A Sol·licitud formulada durant el període de construcció dels habitatges  
8.A.1 Sol·licitud de finançament qualificat i visat de contracte   
8.A.2 Sol·licitud de reconeixement de les subvencions   
8.B Sol·licitud i reconeixement d'ajudes una vegada acabades les obres   
8.C Reconeixement del compliment dels requisits per a la percepció de les subvencions quan no hi haja cobertura pressupostària i posterior pagament d'aquestes  
8.D Obligació del reintegrament de les ajudes  
Article 9. Sol·licitud de concessió dels préstecs davant de les entitats de crèdit  
Article 10. Pròrroga de la subsidiació  
10.A Sol·licitud  
10.B Resolució de la pròrroga  
10.C Obligació de les entitats de crèdit  
Article 11. Termini desestimatori per a la resolució de les ajudes  
Capítol II  
Habitatges de protecció oficial  
Article 12. Sol·licitud del finançament qualificat  
12.A Moment de la presentació de la sol·licitud  
12.B Termini màxim per a poder sol·licitar el finançament qualificat  
12.C Promocions per a ús propi agrupades en cooperatives o comunitats de propietaris  
Article 13. Requisits dels contractes i escriptures  
13.A Clàusules d'inserció obligatòria  
13.B Identificació de l'habitatge  
13.C Clàusules de tempteig i retracte en règim especial  
Article 14. Autorització de percepció de quantitats a compte  
Article 15. Drets de tempteig i retracte  
Article 16. Promocions individuals per a ús propi  
Article 17. Promocions per a arrendament  
17.A Sol·licitud del finançament qualificat  
17.B Sol·licitud de concessió de les subvencions   
17.B.1 Arrendaments genèrics  
17.B.2 Arrendaments de noves formes tipològiques d'habitatges  
17.B.3 D'altres formes d'explotació per raons socials  
Capítol tercer  
Habitatges de preu taxat  
Article 18. Registre d'habitatges de preu taxat de nova construcció en zona 0.  
18.A Sol·licitud d'inscripció en el registre  
18.B Inscripció en el registre  
Article 19. Sol·licitud de visat de contracte i ajudes econòmiques directes en habitatges de preu taxat  
Article 20. Documentació específica que s'ha d'adjuntar a la sol·licitud d'habitatges de preu taxat  
Article 21. Documentació específica per a la concessió de les subvencions   
Article 22. Terminis  
22.A Termini per a la sol·licitud d'ajudes i visat  
22.B Termini per a sol·licitar el préstec davant de les entitats de crèdit  
Capítol quart  
Rehabilitació  
Secció primera: Qualificacions de les actuacions  
Article 23. Inici de l'expedient   
Article 24. Sol·licitud de la qualificació provisional  
24.A Sol·licitud de la qualificació provisional i documentació  
24.B Aclariments respecte de la documentació que s'ha de presentar  
Article 25. Informe de coherència  
Article 26. Qualificació provisional  
26.A Dades de la qualificació   
26.B Silenci positiu  
26.C Termini de vigència de la qualificació provisional  
Article 27. Termini d'execució de les actuacions de rehabilitació  
27.A Inici de les obres   
27.B Termini d'execució de les obres  
27.C Pròrroga del termini d'execució de les obres  
Article 28. Comunicats de l'execució de les obres   
Article 29. Sol·licitud de la qualificació definitiva i documentació  
Article 30. Inspecció tècnica definitiva  
Article 31. Qualificació definitiva  
Secció segona: Dels préstecs i subvencions  
Article 32. Sol·licitud del finançament qualificat  
32.A Documentació per a formalitzar la sol·licitud d'ajudes  
32.B Aclariments relatius a la documentació de la sol·licitud d'ajudes  
32.C Documentació per a sol·licitar el reconeixement de les subvencions   
Article 33. Ordenació del procediment de resolució d'ajudes  
33.1 Resolució d'accés a préstec qualificat i subsidiació d'interessos  
33.2 Resolució de concessió de les subvencions   
Article 34. Sol·licitud de préstec davant de l'entitat de crèdit  
Article 35. Ampliació del pressupost protegible.  
Capítol cinquè  
àrees de rehabilitació  
Article 36. De les àrees de rehabilitació: Objectius. Participació municipal  
1. Classificació  
2. Participació municipal  
Article 37. àrees de rehabilitació integrada concertada  
Article 38. àrees de rehabilitació en conjunts historicoartístics declarats  
38.1 àrees de rehabilitació en conjunts historicoartístics declarats amb pla especial  
38.2 àrees de rehabilitació en conjunts historicoartístics sense pla especial  
Article 39. àrees de rehabilitació en zones degradades  
39.1 Tipus d'àrees de rehabilitació en zones degradades  
39.2 Declaració  
Article 40. Convocatòria  
40.1 Característiques  
40.1.A Ajudes a la rehabilitació  
40.1.B Ajudes a un altre tipus d'intervencions públiques  
40.2 Avaluació de la convocatòria  
40.2.A Avaluació  
40.2.B Convocatòria  
Article 41. Procediment  
Disposicions addicionals  
Primera  
Segona  
Tercera  
Quarta  
Cinquena  
Sisena  
Setena  
Disposició derogatòria  
Disposició final  
El Decret 113/1996, del Govern Valencià, sobre actuacions protegibles en matèria d'habitatge recollia les disposicions aplicables a aquestes actuacions per al període 96/99.  
La posada en funcionament d'aquestes mesures exigeix que es regulen els procediments que cal seguir en cada cas concret i en aquest sentit, la disposició addicional primera del Decret 113/1996, en preveia el desplegament mitjançant l'ordre del conseller d'Obres Públiques, Urbanisme i Transports.  
D'altra banda, aquesta ordre, a més d'una ordre de tramitació, constitueix la convocatòria per a les ajudes concedides a càrrec dels pressupostos de la Generalitat Valenciana, dins el marc plurianual 96/99 i així ho estableix la disposició addicional primera en la qual es reflecteix l'import global de 36.460 milions per al quadrienni comprés entre l'1 de gener de 1996 i el 31 de desembre de 1999.  
Per tot això, en virtut de les competències que m'atribueix l'article 35 de la Llei 5/1983, de 30 desembre, de Govern Valencià  
ORDENE  
Capítol I  
Disposicions generals  
Article 1. Objecte   
Aquesta ordre té com a finalitat regular el procediment per a l'obtenció del finançament qualificat de les actuacions protegibles en matèria d'habitatge, establertes en el Decret 113/1996, de 5 de juny, del Govern Valencià, sobre actuacions protegibles en matèria d'habitatge i en el Reial Decret 2190/1995, de 28 de desembre, i especialment la tramitació, concessió i posterior pagament de les ajudes a què fa referència la normativa esmentada.  
Article 2. Competències  
Correspon als serveis territorials d'Arquitectura i Habitatge i a l'Oficina RIVA la tramitació i resolució dels expedients referents a actuacions protegibles a què fa referència l'article anterior.  
Article 3. Efecte dels actes administratius  
Les qualificacions d'actuacions protegibles d'habitatges de protecció oficial i rehabilitació, així com el visat de contracte d'habitatges de preu taxat, possibilitaran el dret al finançament qualificat establert per la normativa vigent, dins dels objectius fixats en el conveni marc sobre actuacions d'habitatge i sòl per al període 96/99 subscrit entre el Ministeri de Foment i la Generalitat Valenciana.  
Les qualificacions i visats contindran les dades que determine la Direcció General d'Arquitectura i Habitatge i que, com a mínim, faran referència a la identificació del tipus d'expedient i el seu beneficiari.  
Article 4. Informació sobre la viabilitat i concurrència d'interès social en les promocions d'habitatges de protecció oficial i de preu taxat de nova construcció en zona 0  
4.A Sol·licitud de l'informe de viabilitat i concurrència d'interès social  
Els interessats en promocions d'habitatges de protecció oficial, habitatges de preu taxat de nova construcció en zona 0 i actuacions de remodelació que s'acullen a algun règim de protecció oficial, prèviament a la sol·licitud de qualificació provisional o de la inscripció en el registre d'habitatges de preu taxat a què fa referència l'article 5.c del Decret 113/96, de 5 de juny, hauran de sol·licitar informació sobre la viabilitat de la promoció i alhora un informe sobre la concurrència d'interès social, si aquesta es porta a terme en zones per a les quals la destinació dels habitatges és majoritàriament de segona residència, informe sobre la concurrència d'interès social.  
- La sol·licitud es formalitzarà mitjançant el model normalitzat, adreçada al Servei Territorial d'Arquitectura i Habitatge, en la qual constaran les dades següents:  
a. Nom o denominació social de la persona física o jurídica que sol·licita.  
b. Emplaçament de la promoció que es pretén dur a terme, bé siga de protecció oficial o de preu taxat.  
c. Nombre d'habitatges i tipologia.  
- Documentació que s'ha d'adjuntar a la sol·licitud:  
1. Plànol d'emplaçament.  
I, a més, si la promoció es pretén dur a terme en zones en què la destinació dels habitatges és majoritàriament de segona residència, s'haurà de presentar:  
2. Justificació de l'equipament urbanístic bàsic necessari per a una població permanent.   
3. Acreditació expressa de la suficient dotació escolar i sanitària.  
4.B Informe del Servei Territorial d'Arquitectura i Habitatge   
El Servei Territorial d'Arquitectura i Habitatge facilitarà en el termini de 30 dies l'informe esmentat sobre la viabilitat de la promoció i, si pertoca, el que correspon a la concurrència d'interès social. S'entendrà concedit en sentit positiu si transcorregut aquest termini l'òrgan competent no s'ha pronunciat expressament.  
Si per acumulació d'expedients cal allargar el termini per a l'emissió d'aquest informe, caldrà ajustar-se al que estableix l'article 42.2 de la Llei 30/1992, de 26 de novembre.  
4.C Termini de validesa de l'informe  
L'informe de viabilitat i, si escau, de concurrència d'interès social, tindrà una validesa de 3 mesos, termini dins del qual s'haurà de sol·licitar la qualificació provisional corresponent, si es tracta d'habitatges de protecció oficial, o la inscripció en el registre d'habitatges de preu taxat de nova construcció en zona 0. En aquesta sol·licitud haurà de constar la referència de l'informe de viabilitat (número d'informe i data d'emissió) quan aquest haja estat emès en sentit favorable.  
4. D Informació sobre la concurrència d'interès social  
En els supòsits de promocions en zones en què la destinació dels habitatges siga majoritàriament de segona residència i s'haja emès un informe favorable sobre la concurrència d'interès social, els promotors hauran d'incloure en el contracte de compravenda, adjudicació o arrendament, una clàusula que reflectesca l'obligatorietat del comprador, adjudicatari o arrendatari, de presentar la documentació que indica l'article 6.C d'aquesta ordre com a complementària en aquests supòsits, així com la constància que el promotor els ha facilitat una còpia de l'informe de viabilitat i concurrència d'interès social.  
Article 5. Concurrència d'interès social en l'adquisició d'habitatges de preu taxat  
Prèviament o simultàniament a la sol·licitud del visat de contracte i ajudes econòmiques, la persona interessada en l'adquisició d'un habitatge de preu taxat usat o de nova construcció amb dos anys d'antiguitat, situat en una localitat o emplaçament en què la destinació habitual dels habitatges siga majoritàriament el de segona residència, haurà de sol·licitar un informe sobre la concurrència d'interès social de l'actuació de què es tracte i caldrà que presente, juntament amb el model de sol·licitud normalitzat, la documentació que com a complementària indica l'article 6.C d'aquesta ordre.  
Article 6. Formalització de la sol·licitud de visat de contracte i d'ajudes econòmiques en habitatges de protecció oficial i de preu taxat  
6.A Inici de l'expedient   
La sol·licitud de finançament qualificat i visat de contracte en les actuacions d'HPO i HPT es farà conjuntament, a través de la presentació d'aquesta juntament amb la declaració corresponent en els models normalitzats que es determinen i que hauran de ser subscrits per la persona o persones sol·licitants. S'haurà d'adjuntar la documentació mínima següent per a la seua formalització.   
Si aquesta documentació no es presenta juntament amb la sol·licitud i la declaració no s'admetrà per a la tramitació.  
Juntament amb la documentació mínima es presentarà, si escau, la indicada com a específica segons el tipus d'actuació, la qual s'estableix en els capítols corresponents d'habitatges de protecció oficial i de preu taxat d'aquesta ordre.  
6.B Documentació mínima per a formalitzar la sol·licitud  
Juntament amb el model normalitzat de la sol·licitud, s'haurà de presentar la documentació següent:  
1. Original i fotocòpia per a l'acarament del document nacional d'identitat i número d'identificació fiscal de les persones sol·licitants.  
2. Original i fotocòpia per a l'acarament de la declaració de l'Impost sobre la Renda de les Persones Físiques.   
En el cas que hi apareguen rendiments de capital immobiliari, s'haurà d'acreditar la naturalesa d'aquesta tributació, a fi de justificar la no titularitat o dret real sobre un altre habitatge, d'acord amb el que detalla l'article 7, apartat 7.2.C d'aquesta ordre.  
3. Opció de compra, contracte o escriptura que acredite la titularitat de l'habitatge, per quadruplicat, on conste de manera indubtable la identificació de l'habitatge, la superfície útil i preus de venda d'aquest, traster i garatges vinculats i annexos, si escau.  
4. Aval individualitzat, en les condicions que en cada cas s'indiquen, segons el tipus d'actuació, si l'habitatge es troba en construcció.  
5. Acreditació, en el cas de compravenda o adjudicació d'habitatges de protecció oficial, d'haver obtingut el préstec qualificat.  
6. La declaració en model normalitzat que farà referència als punts següents:  
· Als efectes del visat dels contractes:  
a) Declaració de no ser titular del domini o dret real d'ús o gaudi sobre algun altre habitatge de protecció oficial en la mateixa localitat.  
b) Compromís de destinar l'habitatge a domicili habitual i permanent en el termini que estableix la legislació vigent.  
· Als efectes de sol·licitar les ajudes econòmiques, a més:  
c) Declaració de no ser titular del domini o d'un dret real d'ús o gaudi, sobre algun altre habitatge de protecció oficial ni, en qualsevol cas, sobre un habitatge lliure en la mateixa localitat, quan el valor de mercat d'aquest habitatge passe del 20 % del preu d'aquell per al qual se sol·liciten les ajudes.  
S'entendrà per valor de mercat el valor cadastral si està actualitzat, i incrementat en un cinquanta per cent en els altres supòsits.  
Les referències al 20% del valor del mercat d'algun altre habitatge, en el supòsit de copropietat, farà referència a la quota de què siga titular el sol·licitant de les ajudes.   
L'adquisició del percentatge necessari per a totalitzar l'adquisició d'un habitatge, en els supòsits de divisió de la propietat comú per causes de separació, divorci, herència o semblants, possibilitarà l'obtenció de les ajudes en la part proporcional corresponent, si s'acrediten els requisits exigits per a això.  
S'exceptuen del que estableix aquest apartat els supòsits en què s'hagen percebut ajudes econòmiques per aquest mateix habitatge  
d) Compromís que l'adquirent no transmetrà inter vivos per cap títol l'habitatge objecte de les ajudes, en el termini de cinc anys des de l'atorgament de l'escriptura de compravenda o adjudicació, sense cancel·lar el préstec i demanar autorització de venda de l'administració concedidora en cada cas, amb el reintegrament previ dels subsidis i subvencions rebuts amb els interessos legals des del moment de la percepció.  
· Quan es tracte de primer accés, a més, es farà referència a:  
e) Declaració de no haver estat mai propietari d'un altre habitatge, tant de protecció oficial com lliure.   
· Quan es tracte d'adquisició d'habitatge de preu taxat, la declaració a més farà referència a:  
f) Que l'adquirent coneix l'estat de càrregues i gravàmens de l'habitatge, garatge i/o annexos adquirits.  
En el cas que el venedor de l'habitatge tinguera sobre aquest algun tipus de préstec qualificat, s'ha de garantir la cancel·lació d'aquest amb la presentació del compromís de la part venedora.  
g) Declaració que l'habitatge té cèdula d'habitabilitat en vigor.  
Aquesta circumstància es declararà quan es tracte d'un habitatge usat o de nova construcció amb dos anys d'antiguitat.  
6.C. Documentació complementària que cal presentar en el cas que l'habitatge sobre el qual se sol·licita el visat i les ajudes econòmiques es trobe en una zona en què els habitatges es destinen majoritàriament a segona residència.  
Quan s'adqueresquen habitatges de preu taxat o s'adqueresquen o es lloguen habitatges de protecció oficial en zones en què la destinació dels habitatges siga majoritàriament de segona residència, d'acord amb el que indiquen els articles 4 i 5 d'aquesta ordre, s'haurà de presentar juntament amb la sol·licitud la documentació següent:  
1. Declaració jurada de no tenir cap habitatge en cap altra localitat.  
2. Certificació que acredite que el sol·licitant o sol·licitants treballen en la localitat on se situa l'habitatge o en l'àrea d'influència d'aquesta o, si escau, d'estar inscrit en l'oficina d'ocupació d'aqueix municipi o la seua àrea d'influència.  
3. En el supòsit de treballadors autònoms, acreditació del domicili fiscal o certificat de l'Agència Tributària que faça referència a aquesta circumstància.  
4. En el cas que els sol·licitants tinguen fills a càrrec seu, justificació que estiguen escolaritzats en aqueixa localitat o en l'àrea d'influència.  
5. Certificat de vida laboral en la Seguretat Social o, si pertoca, d'estar donat d'alta en l'impost d'activitats econòmiques.  
6. La pertinença de la unitat familiar al centre de salut de la zona.  
6.D Documentació per a sol·licitar el reconeixement dels requisits per a la percepció de les subvencions   
6.D.a Subvencions de la Generalitat Valenciana  
Per a la resolució de declarar el compliment dels requisits per a la percepció de les subvencions personals, una vegada concloses les obres i escripturat l'habitatge a nom seu, l'interessat haurà de presentar una instància segons el model normalitzat acompanyada de la documentació següent :  
1. Original i dues fotocòpies de l'escriptura d'adquisició de l'habitatge objecte de les ajudes, si en el moment de sol·licitar-les va ser presentat un contracte privat o opció de compra.  
2. Certificat d'empadronament en l'habitatge objecte de les ajudes.  
3. Dades bancàries en model normalitzat per a l'ingrés de la subvenció.  
4. Original i fotocòpia de la declaració de l'impost de la renda de les persones físiques corresponent a l'exercici fiscal immediatament anterior al moment de presentar la documentació per a la concessió de les subvencions, en compliment del que estableix l'article 9.3 del Decret 113/1996.  
5. Certificat de l'Agència Tributària d'estar al corrent de les obligacions fiscals i, en el supòsit que els beneficiaris obtinguen rendiments procedents d'activitats empresarials o professionals, a més, justificació del compliment de les seues obligacions amb la Tresoreria General de la Seguretat Social.  
6.D.b Subvencions del Ministeri de Foment  
Per a les subvencions que corresponen al Ministeri de Foment, en els supòsits d'habitatges de protecció oficial en règim general i de preu taxat, s'haurà de presentar a més:  
6. Justificant del primer rebut d'amortització del préstec qualificat.  
Article 7. Criteris interpretatius sobre la documentació presentada  
La documentació que s'adjunta a la sol·licitud serveix per a determinar, si escau, el reconeixement del dret a les ajudes establertes per la normativa vigent.  
Amb aquesta finalitat es tindran en compte els criteris següents per a l'aplicació:  
7.1 Del document nacional d'identitat i número d'identificació fiscal  
Són determinants per a acreditar la personalitat del sol·licitant.  
- Quan la sol·licitud siga formulada per mitjà d'un representant es compliran els requisits establerts en la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
- Quan es tracte de menors d'edat emancipats, amb ingressos propis, se'ls considerarà majors d'edat per a poder sol·licitar el finançament qualificat   
- Quan la sol·licitud la formulen dues o més persones, cadascuna d'aquestes haurà de presentar el document nacional d'identitat i el número d'identificació fiscal.  
7.2 De la declaració de l'Impost sobre la Renda de les Persones Físiques  
La declaració del IRPF serà la que corresponga al període impositiu que, una vegada vençut el termini de presentació, siga immediatament anterior al moment tant de la sol·licitud del dret al finançament qualificat, com del reconeixement de les subvencions directes que pogueren correspondre.  
No obstant això, sempre que s'inicie un nou exercici fiscal i mentre l'anterior no haja vençut es podrà presentar, indistintament, la declaració de la renda del període impositiu anterior o la que corresponga a l'exercici en què es formule la sol·licitud.  
Aquesta declaració es presentarà fins i tot en el cas que el sol·licitant no estiga obligat a declarar.  
El Servei Territorial d'Arquitectura i Habitatge acararà la fotocòpia i tornarà l'original a l'interessat.  
En la declaració de l'Impost sobre la Renda de les Persones Físiques presentada es tindran en compte:  
7.2.A Per a la determinació dels ingressos familiars ponderats els criteris següents:  
7.2.A.a) Membres de la unitat familiar  
Els membres de la unitat familiar que s'han de computar per a calcular els ingressos familiars ponderats del sol·licitant coincidiran amb els membres de la unitat familiar computables als efectes fiscals, d'acord amb la legislació vigent, i que en síntesi són:  
- Els cònjuges no separats legalment, i, si n'hi ha, els fills menors.  
- Se n'exceptuen els fills que, a pesar de ser menors, viuen independentment dels pares amb el consentiment seu.  
- El pare o la mare solter/soltera, vidu/vídua, divorciat/divorciada o separat/separada legalment i els fills menors que amb ell o amb ella convisquen.  
- En relació amb el que disposa l'article 17.3 del Decret 113/1996, independentment que els membres de la unitat familiar siguen o no computables als efectes fiscals, s'hauran de justificar els ingressos de cadascun, d'acord amb el que estableix aquest apartat .  
- Ningú no pot pertànyer a dues unitats familiars al mateix temps.  
7.2.A.b) Compliment dels requisits per tots els adquirents de l'habitatge i els membres de la unitat familiar.  
Es tindrà en compte el compliment dels requisits previstos per tots els que consten com a adquirents o adjudicataris en l'escriptura pública de compravenda i es computarà la renda de tots, amb independència de qui aparega com a adquirent o adjudicatari en el document privat i en la sol·licitud d'ajudes, tret del que s'ha regulat per a actuacions de rehabilitació en determinats casos.  
En el supòsit de règim econòmic matrimonial de separació de béns, i quan l'adquisició de l'habitatge ho siga a títol privatiu d'un dels cònjuges, es tindran en compte els ingressos dels dos, ja que constitueixen una mateixa unitat familiar.  
7.2.A.c) Determinació dels ingressos familiars ponderats  
La determinació dels ingressos familiars ponderats es farà d'acord amb l'article 10 del Reial Decret 2190/1995, de 28 de desembre, amb les observacions següents:  
- Base imposable: la corresponent a la declaració de l'Impost sobre la Renda de les Persones Físiques o acreditació d'ingressos d'acord amb els paràgrafs b) i c) anteriors.  
- Salari mínim interprofessional corresponent a l'any d'acreditació dels ingressos .  
- Coeficient V, que es calcularà d'acord amb el que estableix l'article 14 del Decret 113/1996.  
7.2.B Acreditació d'ingressos.  
Quan es done alguna de les situacions d'ingressos desproporcionats en relació amb el preu de l'habitatge o d'inexactitud en les dades presentades pels sol·licitants a què fa referència l'article 11 del Decret 113/1996, de 5 de juny, la justificació dels ingressos podrà efectuar-se a través de l'acreditació dels corresponents al període impositiu següent, per mitjà de la presentació d'un certificat del centre o centres de treball sobre tots els ingressos percebuts per tots els conceptes, certificat d'altes i baixes de la Seguretat Social i declaració responsable dels ingressos percebuts.  
En el cas de treballadors autònoms es presentarà el certificat de les bases de cotització a la Seguretat Social; en el cas de pensionistes, el certificat de la pensió, i en el cas de treballadors amb prestació o subsidi de desocupació, podran presentar un certificat de l'INEM..  
En el supòsit que no hi haja suficient acreditació d'ingressos per qualsevol dels procediments indicats es denegaran les ajudes.  
7.2.C Per a la consideració dels rendiments del capital immobiliari:  
Quan en la declaració de l'Impost sobre la Renda de les Persones Físiques hi haja tributació per l'epígraf de rendiments del capital immobiliari, el sol·licitant acreditarà la naturalesa d'aquesta tributació per a justificar la no titularitat o dret real sobre un altre habitatge en els termes exigits per l'article 9, apartat 1.a del Decret 113/1996, de 5 de juny.  
Per a això podrà presentar un rebut de l'impost sobre béns immobles que acredite la naturalesa de l'immoble, justificació de la transmissió de l'habitatge o qualsevol altra justificació suficient.  
En qualsevol cas els serveis territorials d'Arquitectura i Habitatge podran sol·licitar del Centre de Gestió Cadastral i Cooperació Tributària els certificats que es consideren pertinents.  
Quan en la declaració de l'impost de la renda sobre les persones físiques consten rendiments de capital immobiliari corresponents a un habitatge, i siga requisit la no pertinença d'aquest al sol·licitant de les ajudes per a poder optar a aquestes, la transmissió d'aquest s'acreditarà mitjançant la documentació de l'alienació, amb la nota de la presentació en la Conselleria d'Economia i Hisenda als efectes de l'impost d'actes jurídics documentats i transmissions patrimonials i aquesta s'haurà de fer en qualsevol cas abans de la formalització de la sol·licitud de visat de contracte i de finançament qualificat.  
7.3 Del contracte o escriptura  
Per a poder acreditar la titularitat de l'habitatge, amb les especificacions que s'indiquen en aquesta ordre segons el tipus d'actuació protegible.  
7.4 De l'aval individualitzat sobre l'habitatge si està en construcció  
- Si l'habitatge és de protecció oficial i està en construcció, abans de la presentació dels contractes, el promotor haurà sol·licitat l'autorització corresponent davant del Servei Territorial d'Arquitectura i Habitatge per a la percepció de quantitats a compte, la qual cosa implica la constitució del corresponent aval o contracte d'assegurança, d'acord amb el que estableix l'article 114 del Decret 2114/68, de 24 de juliol (Reglament d'Habitatges de Protecció Oficial).  
- Si es tracta d'un habitatge de preu taxat en construcció en la zona 0, haurà de presentar-se juntament amb el contracte, el justificant de la constitució del contracte d'assegurança o aval individualitzat que garantesca les quantitats lliurades a compte, d'acord amb la regulació del Reial Decret 515/89, de 21 d'abril (BOE núm. 117, 17 de maig de 1989) sobre protecció als consumidors quant a la informació que cal donar en la compravenda i arrendament d'habitatges i la Llei 57/68, de 27 de juliol (BOE núm. 181, 29 de juliol de 1968), que regula la percepció de quantitats avançades en la construcció i venda d'habitatges.  
7.5 De l'acreditació de la disponibilitat del préstec qualificat   
Per a acreditar que s'ha obtingut un préstec qualificat en els habitatges de protecció oficial, el promotor facilitarà als adquirents o adjudicataris una còpia de la documentació justificativa d'aquesta circumstància.  
Article 8. Ordenació del procediment de resolució de les ajudes  
Presentades les sol·licituds d'ajudes i la documentació corresponent en el moment establert per a cada tipus d'actuació, els serveis territorials d'Arquitectura i Habitatge, després de la comprovació dels requisits exigits per la legislació aplicable, reconeixeran o denegaran les ajudes.  
8.A Sol·licitud formulada durant el període de construcció dels habitatges  
8.A.1 Sol·licitud de finançament qualificat i visat de contracte   
- En el cas d'habitatges de protecció oficial, la sol·licitud de visat de contracte i d'ajudes pels adquirents o adjudicataris pot formular-se una vegada concedida la qualificació provisional, obtingut el préstec qualificat pel promotor i abans de la qualificació definitiva de les actuacions.  
- Quan es tracte d'habitatges de preu taxat de nova construcció en zona 0, la sol·licitud podrà formular-se una vegada haja estat inscrita la promoció en el registre constituït amb aquesta finalitat segons determina l'article 19 d'aquesta ordre.  
S'hi adjuntarà la documentació mínima indicada per al visat de contracte i sol·licitud d'ajudes que estableix l'article 6.B d'aquesta ordre.  
S'hi adjuntarà la documentació complementària indicada per al visat de contracte i sol·licitud d'ajudes que estableix l'article 6.C d'aquesta ordre, quan l'habitatge es trobe situat en zones en què els habitatges es destinen majoritàriament a segona residència.  
Visat el contracte, la resolució de la sol·licitud d'ajudes, implicarà el reconeixement sobre el tipus d'interès subsidiat del préstec qualificat que calga i la comunicació a títol merament informatiu del percentatge de subvencions que poguera correspondre.  
La resolució de reconeixement del tipus d'interés subsidiat contindrà l'advertiment que aquesta tindrà una vigència inicial de 5 anys des de la constitució del préstec i podrà ser prorrogada per períodes iguals si es mantenen les circumstàncies que van motivar-ne la concessió, fins que acabe el termini d'amortització del préstec, d'acord amb el que estableix la legislació vigent.   
8.A.2 Sol·licitud de reconeixement de les subvencions   
En el supòsit de l'apartat anterior en què la sol·licitud d'ajudes haja estat formulada durant el període de construcció, la sol·licitud per al reconeixement de les subvencions, es concretarà:  
- Quan es tracte d'habitatges de protecció oficial, una vegada concedida la qualificació definitiva de l'expedient i formalitzada la compravenda en escriptura pública.  
- Quan es tracte d'habitatges de preu taxat de nova construcció en zona 0, una vegada acabades les obres, per mitjà de l'acreditació d'haver obtingut la corresponent cèdula d'habitabilitat i formalitzada la compravenda en escriptura pública.  
8.B Sol·licitud i reconeixement d'ajudes una vegada acabades les obres   
Quan la sol·licitud es formule una vegada qualificats definitivament els habitatges de protecció oficial, i amb l'adquisició de l'habitatge, tant si és de protecció oficial com de preu taxat, formalitzat en escriptura , la sol·licitud de les ajudes s'haurà de formular juntament amb la documentació que indiquen els apartats 6.B i 6.D i, si escau, 6.C de l'article 6 d'aquesta ordre.  
La resolució del tipus d'interés subsidiat i la corresponent a la concessió de les subvencions es farà simultàniament, si s'han complert els requisits establerts per a això segons el tipus d'actuació protegible.  
8.C Reconeixement del compliment dels requisits per a la percepció de les subvencions quan no hi haja cobertura pressupostària i pagament posterior d'aquestes  
Si en el moment de la concessió de les subvencions s'haguera exhaurit la consignació pressupostària destinada a aquestes, el servei territorial resoldria sobre la sol·licitud formulada, únicament a fi de reconéixer el compliment dels requisits exigits per la legislació vigent. La concessió i el pagament quedaria condicionat a l'existència de crèdit pressupostari que els haja de donar cobertura.  
En aquest supòsit, quan hi haja aquesta cobertura, no caldrà tornar a presentar la documentació exigida, i la Divisió de Promoció Privada de la Direcció General d'Arquitectura i Habitatge emetrà la corresponent resolució de concessió i pagament, que es comunicarà a l'interessat.  
8.D Obligació del reintegrament de les ajudes  
En les resolucions de concessió de les ajudes s'advertirà de l'obligació del reintegrament d'aquestes, incrementades amb els interessos legals des de la percepció de l'import de la subvenció, en el cas que l'habitatge per al qual s'han obtingut beneficis es transmeta intervivos, per qualsevol títol en el termini de 5 anys des que va ser escripturat una vegada concloses les obres, circumstància aquesta que s'haurà d'inscriure en el Registre de la Propietat.   
Aquesta limitació es farà constar, a més, en l'escriptura d'adquisició de l'habitatge per al qual s'han sol·licitat les ajudes.  
Article 9. Sol·licitud de concessió dels préstecs davant de les entitats de crèdit   
En el marc dels convenis amb les entitats de crèdit per a les actuacions protegibles d'habitatge, els promotors, adquirents o adjudicataris podran sol·licitar els préstecs que corresponguen davant d'aquestes, una vegada tinguen en poder seu la resolució administrativa que acredite el compliment dels requisits exigits per a accedir-hi.  
- Si el sol·licitant és un promotor d'actuacions amb destinació a la venda o a l'arrendament o un promotor per a ús propi en HPO, adjuntarà a la sol·licitud, davant de l'entitat de crèdit, la qualificació provisional.  
- Si el sol·licitant del préstec davant l'entitat de crèdit és l'adquirent o adjudicatari, haurà d'adjuntar la qualificació definitiva, i la resolució del Servei Territorial d'Arquitectura i Habitatge que recull la subsidiació que li corresponga.  
- Les entitats de crèdit hauran de notificar simultàniament al Ministeri de Foment i a la Conselleria d'Obres Públiques, Urbanisme i Transports les actuacions qualificades, la concessió, formalització i disposició dels préstecs i les subrogacions, en els terminis i de la manera establerts en els convenis, i els distingiran segons tinguen o no subsidiació.  
- D'acord amb el conveni subscrit, el Ministeri de Foment comunicarà a la Conselleria d'Obres Públiques, Urbanisme i Transports i a l'entitat de crèdit concedidora la conformitat a la concessió del préstec qualificat .  
- La denegació de la qualificació definitiva o desqualificació dels habitatges per l'òrgan competent s'haurà de comunicar al Ministeri de Foment i a l'entitat de crèdit corresponent a fi de reintegrar els beneficis atorgats, incrementats en l'interès que corresponga i modificació del contracte de préstec .  
- La revocació o anul·lació dels visats o certificacions produirà els efectes esmentats en el paràgraf anterior.  
Article 10. Pròrroga de la subsidiació  
10.A Sol·licitud  
La pròrroga de la subsidiació del tipus d'interés del préstec, la sol·licitaran els beneficiaris en un model normalitzat, davant del Servei Territorial d'Arquitectura i Habitatge que pertoque, dins del cinquè any de cada període de subsidiació, acompanyada de la documentació següent:  
1. Declaració de l'impost de la renda de les persones físiques corresponent als membres de la unitat familiar, dels dos últims exercicis.  
2. Certificat de residència o empadronament en l'habitatge objecte de les ajudes.  
3. Certificat de l'entitat bancària on es tinga el préstec subsidiat, en què s'especifique:  
- Que el préstec no ha estat cancel·lat  
- Que el titular del préstec és el sol·licitant de la pròrroga  
- Data de formalització del préstec a l'efecte del començament de la subsidiació  
- Any del conveni a què s'acull el préstec   
- Reial Decret a què s'acull el préstec   
4. Còpia de l'escriptura de l'habitatge com a mitjà d'acreditació de la titularitat.  
10.B Resolució de la pròrroga  
Els serveis territorials d'Arquitectura i Habitatge resoldran sobre la pròrroga d'acord amb el que estableix la legislació de finançament aplicable a cada expedient i li ho notificaran a l'interessat perquè puga presentar-la davant de l'entitat de crèdit escaient, per a la renovació o nova aplicació del tipus d'interés subsidiat que calga.  
10.C Obligació de les entitats de crèdit   
Les entitats de crèdit, d'acord amb els convenis corresponents, notificaran als beneficiaris, amb una antelació com a mínim de sis mesos, la data de caducitat dels períodes de subsidiació i els indicaran expressament que han de sol·licitar davant dels serveis territorials d'Arquitectura i Habitatge la pròrroga corresponent.  
Article 11. Termini desestimatori per a la resolució de les ajudes  
Transcorreguts sis mesos des de la presentació pel beneficiari de la documentació preceptiva per a poder dictar resolució sense que aquesta haja estat emesa expressament, es considerarà desestimada la sol·licitud d'ajudes per silenci administratiu, sense que això eximesca l'administració de l'obligació de dictar resolució expressa en el sentit que pertoque.  
Capítol II  
Habitatges de protecció oficial  
Article 12. Sol·licitud del finançament qualificat  
12.A Moment de la presentació de la sol·licitud  
a) Els promotors individuals per a ús propi sol·licitaran simultàniament la qualificació provisional i les ajudes econòmiques.  
b) Els promotors d'habitatges per a arrendament sol·licitaran juntament amb la qualificació provisional, la subsidiació sobre el tipus d'interés.  
c) Els adquirents i adjudicataris formularan aquesta sol·licitud al mateix temps que el visat de contracte, una vegada haja estat concedida la qualificació provisional de l'actuació durant l'execució de les obres .  
d) Si la sol·licitud d'ajudes es fa una vegada concedida la qualificació definitiva, es presentarà simultàniament la documentació indicada en els apartats 6.B i 6.D i, si escau, 6.C, de l'article 6 d'aquesta ordre.  
12.B Termini màxim per a poder sol·licitar el finançament qualificat  
En qualsevol cas, no podran transcórrer més de sis mesos a comptar des de la data de formalització de l'escriptura pública de compravenda o escriptura d'adjudicació o arrendament per a sol·licitar les ajudes.  
12.C Promocions per a ús propi agrupades en cooperatives o comunitats de propietaris  
La sol·licitud del finançament qualificat es formula simultàniament amb la qualificació provisional i, posteriorment, els diferents adjudicataris sol·licitaran les ajudes personals.  
En aquest supòsit, juntament amb la concessió de la qualificació provisional s'emetrà resolució sobre el tipus d'interés subsidiat aplicable, d'acord amb el Reial Decret 2.190/1995, de 28 de desembre.  
Article 13. Requisits dels contractes i escriptures  
13.A Clàusules d'inserció obligatòria  
El contracte d'adquisició d'habitatge de protecció oficial tindrà les clàusules d'inserció obligatòries que estableixen l'article 13 del Reial Decret 3.148/1978, l'Ordre Ministerial de 26 de gener de 1979 i el Reial Decret 2569/1986.   
13.B Identificació de l'habitatge  
En els contractes i escriptures es farà constar, de manera indubtable, la identificació de l'habitatge (tipus, superfície i situació en l'edifici) d'acord amb la qualificació provisional o definitiva, segons la fase de tramitació en què es trobe l'expedient. També constaran per separat els preus de venda i la superfície de l'habitatge, traster i garatge vinculats o annexos, si escau.  
Quan en l'escriptura no consten per separat els preus i superfícies de l'habitatge, garatge, trasters i annexos, les parts que contracten adjuntaran declaració subscrita pel venedor i el comprador on s'especificarà el desglossament esmentat, tret que abans s'haja presentat en l'expedient el contracte privat corresponent amb la inclusió de les especificacions indicades.  
13.C Clàusules de tempteig i retracte en règim especial  
En el supòsit de promocions de règim especial, el contracte i l'escriptura inclouran, amb caràcter específic, les clàusules de tempteig i de retracte d'acord amb l'article 15 d'aquesta ordre.  
Article 14. Autorització de percepció de quantitats a compte  
Quan l'adquisició de l'habitatge es faça en el període d'execució de les obres, prèviament caldrà, per mitjà de la sol·licitud pel promotor en model normalitzat, haver obtingut l'autorització del Servei Territorial d'Arquitectura i Habitatge per a percebre quantitats a compte. Per a això es presentarà un aval individualitzat o pòlissa d'assegurança com a garantia d'aquestes, d'acord amb l'article 114 del Reglament d'Habitatges de Protecció Oficial, de 24 de juliol de 1968, i disposicions complementàries.  
Article 15. Drets de tempteig i retracte  
L'exercici dels drets de tempteig i retracte a què fa referència l'article 30 del Decret 113/1996, el farà la Generalitat Valenciana o, si escau, el promotor quan aquest siga una altra administració pública, organisme, ens autònom o empresa pública i així haja estat cedida aquesta potestat per la Generalitat Valenciana a favor seu, d'acord amb el procediment següent:  
a) La persona que transmet haurà de notificar fefaentment al Servei Territorial d'Arquitectura i Habitatge o, si escau, al promotor en qui haja estat cedida aquesta potestat, la seua voluntat de transmetre i n'indicarà el preu, les condicions essencials de la transmissió, el nom, el domicili i les circumstàncies de la persona que pretenga adquirir l'habitatge.  
b) Si la Generalitat Valenciana o promotor no exercira el tempteig en el termini de 60 dies naturals comptadors des de la notificació completa i fefaent, es produiria la caducitat d'aquest dret respecte de la transmissió notificada.  
c) En el cas de la falta de notificació de la persona que transmet, o de la notificació defectuosa o incompleta o si resultara inferior el preu efectiu de la transmissió o menys onerosa la resta de condicions d'aquesta, la Generalitat Valenciana podria exercir el dret de retracte.  
Aquest s'exercirà en el termini de 60 dies, comptats des de l'endemà de la notificació de les condicions essencials en què es va fer la transmissió, que l'adquirent haurà de fer en qualsevol cas, al Servei Territorial d'Arquitectura i Habitatge o promotor, a través del lliurament fefaent d'una còpia de l'escriptura pública corresponent.  
d) La notificació de l'adquirent, indicada en el paràgraf anterior, l'haurà de fer en el termini d'un mes natural, comptador des de l'endemà de la data de formalització de tramitació en escriptura pública. En el supòsit d'incompliment del deure de notificació de la transmissió efectuada, la Generalitat Valenciana, des del moment que tinguera coneixement per qualsevol altre mitjà de la realitat d'aquesta transmissió, podrà exercir el dret de retracte en el termini de 60 dies.  
e) Quan el preu de la compravenda supere el màxim fixat per la legislació vigent sobre l'habitatge de protecció oficial, la Generalitat Valenciana o promotor, si exerceix el dret de tempteig o el de retracte sobre els habitatges transmesos ho farà pel preu màxim legalment aplicable.  
f) Els notaris denegaran la formalització en escriptura pública dels títols d'adquisició dels habitatges a què aquesta ordre fa referència, quan no se'ls acredite l'existència de la notificació a què es refereix l'apartat a) d'aquest article.  
g) Els registradors de la propietat denegaran la inscripció dels títols d'adquisició dels habitatges esmentats, si no se'ls acredita com cal l'existència de la notificació a què es refereix l'apartat d) d'aquest article.  
Article 16. Promocions individuals per a ús propi  
En les promocions individuals per a ús propi es presentarà, juntament amb la documentació requerida per a qualificar l'actuació, la corresponent a la sol·licitud d'ajudes econòmiques, de manera que en el moment de l'expedició de la qualificació provisional, el Servei Territorial d'Arquitectura i Habitatge reconeixerà la subsidiació del tipus d'interés del préstec qualificat.  
En la declaració d'obra nova, el promotor farà constar per separat el valor de l'edificació i el del sòl, valoració la suma de la qual servirà de base per a la determinació de les subvencions personals amb els límits establerts per la normativa vigent. Si aquestes valoracions no constaren per separat, s'acreditarien per mitjà d'un certificat de l'arquitecte director de les obres, d'acord amb el projecte d'execució final.  
Article 17. Promocions per a l'arrendament   
17.A Sol·licitud del finançament qualificat  
Els promotors d'habitatges per a l'arrendament sol·licitaran, juntament amb la qualificació provisional, la subsidiació sobre el tipus d'interés, d'acord amb el tipus de règim a què s'acullen els habitatges.  
A la sol·licitud en model normalitzat s'adjuntarà la relació d'habitatges que s'arrendaran i les condicions d'arrendament, d'acord amb el que estableixen els articles 24, 25, 27 , 28, 31 i 32 del Decret 113/1996, de 5 de juny.  
17.B Sol·licitud de concessió de les subvencions   
17.B.1 Arrendaments genèrics  
Els promotors d'habitatges de protecció oficial per a arrendament sol·licitaran les subvencions establertes en els articles 24, 25, 27 i 28 del Decret 113/1996 i el visat dels corresponents contractes, una vegada hagen obtingut la qualificació definitiva. El pagament es fraccionarà segons el nombre d'habitatges efectivament arrendats.  
Juntament amb el model normalitzat de sol·licitud de subvencions, es presentarà la documentació següent :  
- Documentació del promotor:  
1. Número o codi d'identificació fiscal.  
2. Acreditació d'estar al corrent en les obligacions fiscals i de cotització a la Seguretat Social, per mitjà de la presentació dels certificats expedits pels òrgans competents.   
Si la presentació de contractes d'arrendament es produeix en exercicis fiscals diferents a l'inicial, cada vegada el promotor presentarà les acreditacions d'estar al corrent de les obligacions fiscals i de cotització a la Seguretat Social.  
3. Full en model normalitzat de dades bancàries.  
4. Contractes d'arrendament i la certificació registral de la inscripció o acreditació d'haver presentat la sol·licitud d'aquesta inscripció en el registre.  
- Documentació relativa als arrendataris que el promotor ha de presentar:  
5. Document nacional d'identitat dels arrendataris a fi de comprovar-ne l'edat, quan es tracte d'una promoció de règim general.  
6. Declaració de l'Impost sobre la Renda de les Persones Físiques dels arrendataris.  
Per a determinar el salari mínim interprofessional dels arrendataris, s'aplicarà el que estableixen l'article 10 del Reial Decret 2.190/1995, de 28 de desembre, i l'article 14 del Decret 113/1996.  
17.B.2 Arrendament de noves formes tipològiques d'habitatges   
Quan es tracte de les promocions d'habitatges destinats a arrendament regulats en els articles 31 i 32 del Decret 113/1996, per a poder accedir a les ajudes, a més de la documentació exigida en l'apartat anterior, els promotors hauran de presentar declaració subscrita per l'arrendatari o pels arrendataris on es faça constar:  
a) Que no són propietaris de cap altre habitatge en la mateixa localitat.  
b) Que l'habitatge es destina a residència habitual i permanent i que no poden subarrendar-lo ni totalment ni parcialment.  
17.B.3 Altres formes d'explotació per raons socials  
No serà aplicable el que estableix l'apartat anterior als supòsits en què els habitatges es destinen a altres col·lectius concrets per raons socials, indicats en el paràgraf 3 de l'article 32 del Decret 113/1996, de 5 de juny.  
En aquest cas, per resolució motivada del director general d'Arquitectura i Habitatge, s'establiran les característiques dels beneficiaris i el règim d'explotació dels habitatges.  
Capítol III  
Habitatges de preu taxat  
Article 18. Registre d'habitatges de preu taxat de nova construcció en zona 0  
18.A Sol·licitud d'inscripció en el registre  
Els promotors d'habitatges de preu taxat en zona 0 sol·licitaran l'informe de viabilitat i concurrència d'interés social a què fa referència l'article 3 d'aquesta ordre, i simultàniament o posteriorment, la inscripció en el registre especial constituït als efectes que estableix l'article 5 c) del Decret 113/1996.  
Per a la inscripció en aquest registre, els promotors, a més d'haver complert el que calia per a obtenir l'informe de viabilitat, hauran de sol·licitar aquesta inscripció en el model normalitzat, on faran constar:  
a. Referència a l'informe de viabilitat  
b. Nombre d'habitatges previstos per a la venda com a habitatge de preu taxat  
c. Mes i any previst d'acabament de les obres i hi adjuntaran la documentació següent :  
1. Relació d'habitatges que es volen vendre a preu taxat i acreditació de la superfície útil d'aquests i el preu de venda.  
2. Plànol a escala dels habitatges que es pretenen promoure i vendre com a preu taxat  
3. Llicència municipal d'obres o justificant de la sol·licitud.  
18.B Inscripció en el registre  
Ateses les dades anteriors, els serveis territorials d'Arquitectura i Habitatge, una vegada emès l'informe sobre la viabilitat de la promoció i la concurrència d'interés social quan escaiga, atorgaran la certificació acreditativa que els habitatges compleixen els requisits per a ser venuts sota aquest règim de protecció, i els inscriuran en el registre especial a què fa referència aquest article.  
Aquest informe inclourà un número de referència que s'haurà d'esmentar per a les sol·licituds de finançament qualificat de tots els habitatges emparats per aquest.  
Article 19. Sol·licitud de visat de contracte i ajudes econòmiques directes en habitatges de preu taxat  
La sol·licitud de visat de contracte i ajudes econòmiques directes s'haurà de fer en el model i declaració normalitzats, juntament amb la documentació a què fa referència l'article 6 d'aquesta ordre.  
19.A Habitatges de preu taxat de nova construcció en zona 0  
Si es tracta d'habitatges de preu taxat de nova construcció en zona 0, la sol·licitud podrà formular-se una vegada haja estat inscrita la promoció en el registre constituït amb aquesta finalitat, de conformitat amb l'article 19 d'aquesta ordre.  
19.B Habitatges de preu taxat usats o de nova construcció amb dos anys d'antiguitat  
Si es tracta d'habitatges usats o de nova construcció amb dos anys d'antiguitat, es podrà formular la sol·licitud de visat i ajudes econòmiques en el moment de tenir la documentació que indica l'article 6 d'aquesta ordre. Es tindrà sempre en compte el termini establert en l' article 23 d'aquesta ordre.  
Article 20. Documentació específica que s'ha d'adjuntar a la sol·licitud d'habitatges de preu taxat  
A la sol·licitud d'ajudes que regula l'article anterior acompanyada de la documentació que amb caràcter general exigeix l'article 6 d'aquesta ordre, s'haurà d'adjuntar amb caràcter específic la següent:  
1. Acreditació del règim jurídic en el cas d'un habitatge usat:  
S'haurà de presentar la justificació del règim jurídic de l'habitatge si es tracta d'un habitatge lliure o d'un habitatge de protecció oficial, i amb aquesta finalitat serà suficient presentar l'escriptura del venedor i la fotocòpia perquè els serveis territorials d'Arquitectura i Habitatge les acaren.  
Si els habitatges són de protecció oficial en règim de lloguer, només es considerarà segona transmissió la que es faça una vegada haja transcorregut el període d'obligatòria destinació a arrendament fixat en la qualificació definitiva, circumstància aquesta que constataran els serveis territorials d'Arquitectura i Habitatge. El sol·licitant haurà de presentar el contracte d'arrendament, a fi de demostrar que ha estat l'inquilí ininterrompudament de l'habitatge durant els últims cinc anys d'aquest període .  
2. Acreditació de l'antiguitat de dos anys per als habitatges de nova construcció a què fa referència l'article 5 b) del Decret 113/1996, de 5 de juny:   
En aquest cas s'haurà de presentar un certificat de final d'obra expedit per un tècnic competent a fi d'acreditar l'antiguitat de l'habitatge.  
3. Acreditació de la superfície útil de l'habitatge, en tots els casos:  
Per a això, en el cas d'un habitatge usat n'hi ha prou amb la presentació de la fotocòpia de l'escriptura del venedor, i, en el supòsit de discrepància entre la superfície que conste en aquesta escriptura i la de la documentació presentada en el moment de la sol·licitud, s'acreditarà la superfície útil per mitjà d'una certificació expedida pel tècnic competent i visada pel col·legi oficial corresponent, la qual servirà de base per a la modificació de la superfície.  
Aquesta certificació serà també necessària quan en la documentació presentada no aparega la superfície útil de l'habitatge, o aquesta no es deduesca clarament.  
Article 21. Documentació específica per a la concessió de les subvencions   
Per a la resolució de concessió de les subvencions, caldrà presentar la documentació indicada en l'article 6 d'aquesta ordre, a la qual s'haurà d'adjuntar la següent:  
1. Cèdula d'habitabilitat de l'habitatge si és de nova construcció.  
Quan es tracte d'un habitatge usat, si no hi ha cèdula d'habitabilitat, es podran presentar els rebuts de subministraments dels serveis d'aigua i energia elèctrica corresponents al trimestre immediatament anterior a la presentació d'aquesta documentació.  
2. Acreditació d'haver obtingut el préstec qualificat .  
Article 22. Terminis  
22.A Termini per a la sol·licitud d'ajudes i visat  
El termini per a presentar la sol·licitud de finançament qualificat serà de dos mesos, a comptar des de la data de l'opció de compra, contracte i/o escriptura fins la presentació en el Registre dels serveis territorials d'Arquitectura i Habitatge.  
22.B Termini per a sol·licitar el préstec davant de les entitats de crèdit   
El termini per a la presentació en les entitats de crèdit de les resolucions de visat de contracte i finançament qualificat serà de sis mesos, comptadors des de la data de recepció de la resolució fins la presentació en les entitats esmentades .  
Amb aquesta finalitat, l'entitat de crèdit haurà de proporcionar a l'interessat un justificant en què conste la recepció dins de termini de la resolució esmentada.  
Capítol IV  
Rehabilitació  
Secció primera  
Qualificació de les actuacions  
Article 23. Inici de l'expedient  
L'inici de l'expedient es farà a instàncies de l'interessat a través d'una sol·licitud en model normalitzat de la qualificació provisional de rehabilitació, juntament amb la documentació que es determina i haurà de ser simultània a la sol·licitud d'ajudes.  
La qualificació de rehabilitació possibilitarà als promotors de les actuacions de rehabilitació l'obtenció dels beneficis regulats pel Reial Decret 2190/1995, de 28 de desembre, i del Decret 113/1996, del Govern Valencià, i qualssevol altres que tinguen com a finalitat el finançament de les actuacions de rehabilitació.  
Article 24. Sol·licitud de la qualificació provisional  
24.A Sol·licitud de la qualificació provisional i documentació   
Juntament amb la sol·licitud en model normalitzat s'haurà d'adjuntar la documentació següent:  
1. Document nacional d'identitat i número d'identificació fiscal del sol·licitant o dels sol·licitants.  
2. Acreditació de la titularitat de l'edifici o habitatge.  
3. Documentació relativa a les obres que cal fer.  
4. Llicència d'obres o justificant de la seua sol·licitud.  
5. Fotografia de la façana de l'edifici que s'ha de rehabilitar.  
6. Acreditació suficient de l'antiguitat de l'edifici.  
7. La que específicament s'indica segons on es faça la rehabilitació.  
24.B Aclariments respecte de la documentació que cal presentar  
1. Identificació del sol·licitant o dels sol·licitants en el cas de comunitats de propietaris:  
En el cas de comunitats de propietaris, el president sol·licitarà la qualificació de les actuacions protegibles i presentarà el seu document nacional d'identitat i la còpia de l'acta acreditativa de tenir les facultats i la representació suficient. També presentarà una còpia de l'acta on conste l'acord de la comunitat per a la realització de les obres .   
Es presentaran els originals per a compulsar les còpies de les actes. Posteriorment els tornaran als interessats.  
2. Acreditació de la titularitat de l'edifici o habitatge:  
Documentació acreditativa de la propietat de l'edifici o dels habitatges i locals objecte de l'actuació, per mitjà de la presentació de l'escriptura pública de propietat, i en el supòsit d'arrendatari o usuari per qualsevol títol, autorització del propietari per a fer les obres.  
En el cas de comunitats de propietaris:  
En aquests casos s'haurà de presentar l'escriptura que justifique la titularitat de cadascun dels habitatges que podrà substituir-se per nota simple del Registre de la Propietat en què conste: nom del titular de cada habitatge, superfície útil de cadascun d'aquests, quota de participació, i dades de la inscripció registral  
3. Documentació relativa a les obres que cal fer:  
3.1 Pressupost de les obres, desglossat per unitats d'obra, amb amidaments, preus unitaris, IVA desglossat i CIF del contractista, signat pel promotor i el contractista. En els supòsits en què calga un projecte arquitectònic, aquest haurà de ser d'execució.  
Els pressupostos que es presenten hauran d'estar agrupats segons els objectes de rehabilitació establerts en l'article 42 del Decret 113/1996, adequació estructural, adequació funcional, adequació d'habitabilitat, àrees de rehabilitació, adequació de façanes i cobertes.  
3.2 Memòria explicativa de les obres que cal fer, que inclourà almenys:  
- Descripció de les actuacions que cal fer.  
- Nombre i identificació dels habitatges, locals, garatges i annexos que formen l'immoble, amb l'expressió dels titulars.  
- Superfícies útils dels habitatges afectats per la rehabilitació.   
- Termini màxim per a l'execució de les obres.  
- En el cas de rehabilitació de l'habitatge, croquis acotat en què conste l'estat original i final de l'actuació.  
3.3 Projecte arquitectònic visat pel col·legi professional corresponent, quan el sol·licite l'ajuntament per a la concessió de la llicència d'obres o quan les obres afecten els elements estructurals de l'edifici o n'alteren la configuració arquitectònica.  
En àrees de rehabilitació integral concertada es podrà demanar un muntatge fotogràfic o gràfic si l'actuació, segons el criteri tècnic, ho aconsella.  
4. Llicència d'obres o justificant de la sol·licitud:  
Llicència d'obres o justificant d'haver-se sol·licitat, registrada com cal en l'ajuntament corresponent, tret que no siga exigible per les ordenances municipals.  
El cost de les obres manifestat en la llicència haurà de coincidir amb el de la documentació presentada a l'efecte de la sol·licitud de la qualificació provisional.  
5. Fotografia de l'edifici:  
Fotografia de la façana de l'edifici o habitatge que es vol rehabilitar, i fotografies corresponents a aquells elements o parts de l'immoble que siguen objecte de la intervenció.  
6. Antiguitat de l'edifici:  
Acreditació suficient de l'antiguitat de l'edifici, que podrà fer-se per mitjà de la presentació de l'escriptura de propietat amunt indicada o, si no es pot deduir d'aquesta, per mitjà d'un certificat municipal, cadastral o tècnic, si cal.  
7. Documentació específica:  
a) Edificis catalogats:  
Si l'edifici està catalogat o protegit pel planejament, s'haurà d'acreditar aquesta circumstància amb la presentació d'un certificat municipal.  
b) Grups de promoció pública:  
En el cas d'actuacions de rehabilitació en grups de promoció pública, certificat o justificant que acredite aquesta condició, si no es desprèn de l'escriptura de propietat.  
c) Edificis afectats per aluminosi:  
En el supòsit d'actuacions de rehabilitació en edificis afectats per patologies derivades de l'ús del ciment aluminós, el sol·licitant haurà d'indicar la identificació de l'expedient instruït per a detectar la patologia estructural.  
Article 25. Informe de coherència  
Abans de la concessió o denegació de la qualificació provisional, l'òrgan competent comprovarà la documentació tramesa i farà una visita d'inspecció a l'immoble objecte de la rehabilitació sol·licitada, després de la qual emetrà un informe sobre el compliment de les condicions establertes en l'article 46 del Decret 113/1996, de 5 de juny, del Govern Valencià.  
Article 26. Qualificació provisional  
26.A Dades de la qualificació   
La qualificació provisional inclourà les dades que determine la Direcció General d'Arquitectura i Habitatge i que faran referència al tipus d'expedient i al beneficiari.  
26.B Silenci positiu  
Transcorreguts dos mesos des de la presentació de la sol·licitud sense que s'haja dictat resolució expressa, es considerarà concedida la qualificació provisional de rehabilitació.   
26.C Termini de vigència de la qualificació provisional  
La qualificació provisional de rehabilitació tindrà una vigència de 30 mesos des de la concessió.  
Article 27. Termini d'execució de les actuacions de rehabilitació  
27.A Inici de les obres  
Les obres de rehabilitació s'hauran d'iniciar abans dels tres mesos des de la data de la formalització del préstec qualificat o des de la data de la notificació de la concessió de la qualificació provisional, en el cas de renunciar al préstec.  
27.B Termini d'execució de les obres  
El termini d'execució de les obres serà l'adequat per al tipus d'actuació de la rehabilitació i es determinarà en la qualificació provisional.  
27.C Pròrroga del termini d'execució de les obres  
El període d'execució el podrà prorrogar l'òrgan competent, a instàncies del promotor, si hi ha una causa justa, i fins un màxim de la meitat del termini establert.  
En àrees de rehabilitació integrada concertada es podran prorrogar els terminis d'execució discrecionalment, amb la sol·licitud prèvia de l'interessat en la qual es fonamente el motiu de la pròrroga.  
Article 28. Comunicats de l'execució de les obres   
Els promotors d'actuacions protegibles estaran obligats a presentar en els serveis territorials o oficines encarregades de la tramitació, les comunicacions d'inici de les obres i de l'acabament dins dels terminis indicats pels interessats en el moment de la sol·licitud de qualificació i admesos pels serveis territorials.  
Així mateix, en el supòsit de pagaments parcials o fraccionats de les subvencions, s'haurà de justificar l'execució del 50 % de les obres.  
Article 29. Sol·licitud de la qualificació definitiva i documentació   
Acabada l'execució de les actuacions de rehabilitació, el promotor d'aquestes, en el termini no superior a un mes, haurà de sol·licitar la qualificació definitiva en model normalitzat, en la qual farà constar la data d'acabament de les obres, i adjuntarà la documentació següent:  
1. Llicència d'obres concedida.  
2. Documentació acreditativa del cost de l'actuació: factures i altres justificants de les despeses que formen la totalitat del pressupost protegible.  
3. En el cas que l'obra s'haja fet sota direcció facultativa, el certificat final d'obra.  
Article 30. Inspecció tècnica definitiva  
Després de la presentació de la sol·licitud de la qualificació definitiva, l'òrgan competent girarà visita d'inspecció i emetrà un informe tècnic sobre l'adequació de les obres fetes a la documentació presentada.  
Article 31. Qualificació definitiva  
En la cèdula de qualificació definitiva, a més dels punts que inclou la qualificació provisional, hi haurà el pressupost protegible amb caràcter definitiu que servirà de base per al càlcul de les subvencions, sense perjudici del que estableix la qualificació provisional.  
L'òrgan competent haurà d'expedir la qualificació definitiva abans dels tres mesos des de la data de la sol·licitud. Es considerarà desestimada si no es resol en aquest termini.  
Secció segona  
Dels préstecs i subvencions  
Article 32. Sol·licitud del finançament qualificat  
32.A Documentació per a formalitzar la sol·licitud d'ajudes  
Es farà simultàniament a la sol·licitud de la qualificació provisional de rehabilitació, per mitjà de la sol·licitud i de la declaració en model normalitzat subscrita pel sol·licitant o pels sol·licitants.  
A la documentació presentada per a la qualificació provisional, se n'haurà d'adjuntar la següent:  
1. Document nacional d'identitat i número d'identificació fiscal.  
2. Declaració de l'impost de la renda de les persones físiques.  
3. Declaració en model normalitzat.  
32.B Aclariments relatius a la documentació de la sol·licitud d'ajudes  
Els aclariments relatius a la documentació són els que explicita l'article 7 d'aquesta ordre. No obstant això, i en relació amb la documentació específica que s'ha de presentar en els casos de rehabilitació, es fan les observacions següents:  
1. Document nacional d'identitat i número d'identificació fiscal de cadascun dels sol·licitants.  
En els supòsits d'ajudes econòmiques destinades a les comunitats de propietaris, el president d'aquesta, presentarà el document nacional d'identitat i una còpia de l'acta acreditativa de tenir les facultats i la representació suficient.  
2. Declaració de l'impost de la renda de les persones físiques.  
Es presentarà en el cas d'ajudes personalitzades segons els ingressos familiars ponderats, i s'adjuntarà l'original i una fotocòpia de la declaració de l'Impost sobre la Renda de les Persones Físiques corresponent a l'exercici fiscal immediatament anterior al moment de sol·licitar les ajudes, fins i tot en el cas que el sol·licitant no estiga obligat a declarar.  
3. Declaració en model normalitzat.  
La declaració en model normalitzat, subscrita com cal pel sol·licitant o pels sol·licitants de les ajudes, farà referència a:  
· Per a la percepció d'ajudes de rehabilitació d'habitatges segons els ingressos familiars ponderats, als punts següents:  
a) Compromís de destinar l'habitatge objecte del finançament qualificat a domicili habitual i permanent i ocupar-lo en el termini de tres mesos des de la data de la qualificació definitiva o, si escau, el que estableix l'article 56 del Decret 113/1996.  
b) No ser titular del domini o d'un dret real d'ús i gaudi sobre cap altre habitatge de protecció oficial i, a més, en el cas d'adquisició d'un habitatge per a la rehabilitació immediata, no tenir cap habitatge lliure en la mateixa localitat en què se situa l'habitatge objecte de l'actuació, quan el valor de mercat d'aquest habitatge passe del 20% del preu d'aquell per al qual se sol·licita finançament qualificat.  
c) Compromís de no cedir intervivos l'habitatge objecte del finançament qualificat, totalment o parcialment, per cap títol, durant el termini de cinc anys a partir de la data de la qualificació definitiva, sense reintegrar la totalitat de l'import de les ajudes rebudes, incrementat amb els interessos corresponents.  
· En el cas de renunciar al préstec qualificat :  
En els supòsits que es renuncie al préstec qualificat, a fi d'obtenir les subvencions que estableixen els punts 1 i 2 de l'article 42 del Reial Decret 2190/1995, de 28 de desembre, es declararà renuncia expressa al préstec qualificat .  
32.C Documentació per a sol·licitar el reconeixement de les subvencions :  
Simultàniament amb la sol·licitud de la qualificació definitiva, es presentarà la sol·licitud de reconeixement de subvencions en model normalitzat juntament amb la documentació següent:  
1. Dades bancàries en model normalitzat per a l'ingrés de la subvenció.  
En el cas de comunitats de propietaris per a facilitar la percepció de les ajudes no personalitzades que els podrien correspondre es podrà facultar el president perquè en nom seu i mitjançant l'acord unànime d'aquesta s'indiquen les dades bancàries on s'ha de fer l'ingrés de les subvencions, circumstància que s'acreditarà a través de l'acta de la comunitat.  
2. Certificat d'empadronament en l'habitatge objecte del finançament qualificat, en els casos en què siga condició per a accedir al finançament qualificat destinar l'habitatge a domicili habitual i permanent  
3. Original i fotocòpia de la declaració de l'impost de la renda de les persones físiques corresponent a l'exercici fiscal immediatament anterior al moment de presentar la documentació per a la concessió de les subvencions en compliment del que estableix l'article 9.3 del Decret 113/96.  
4. Certificació de l'Agència Tributària d'estar al corrent de les obligacions fiscals i, en el cas que els beneficiaris obtinguen rendiments procedents d'activitats empresarials o professionals, a més, justificació del compliment de les obligacions amb la Tresoreria General de la Seguretat Social.  
En el cas de comunitats de propietaris, als quals corresponguen ajudes en què no siga determinant l'acreditació d'ingressos, s'haurà de presentar també, per a poder percebre les subvencions, l'esmentada certificació de l'Agència Tributària, si així li correspon a la comunitat o, si escau, les certificacions de cadascun dels copropietaris. S'haurà d'acreditar, en el cas que algun dels copropietaris no tinga la certificació esmentada, la impossibilitat manifesta d'obtenir-la, reflectida en l'acta corresponent per la comunitat.  
5. Declaració d'haver obtingut o de no haver obtingut préstec qualificat. En el primer cas s'indicarà l'entitat bancària que l'ha concedit, la quantia i les condicions.  
Article 33. Ordenació del procediment de resolució d'ajudes:  
33.1 Resolució d'accés a préstec qualificat i subsidiació d'interessos:  
Una vegada concedida la qualificació provisional, l'òrgan competent dictarà resolució per la qual es concedeix la subsidiació del tipus d'interés que corresponga.  
Només als efectes d'aquesta resolució i de l'obtenció del préstec qualificat, el pressupost protegible serà el que estableix, amb caràcter provisional, la qualificació .  
La sol·licitud del préstec qualificat tindrà el caràcter de renuncia a les subvencions que estableixen els apartats 1 i 2 de l'article 42 del Reial Decret 2190/1995, de 28 de desembre.  
En aquesta resolució constarà l'advertiment que el préstec s'haurà de formalitzar davant de les entitats de crèdit abans de la qualificació definitiva.  
33.2. Resolució de concessió de les subvencions  
a) La resolució de concessió i pagament de les subvencions que corresponguen es farà una vegada que les actuacions hagen obtingut la qualificació definitiva, sense perjudici dels supòsits en què corresponga la resolució sobre el pagament fraccionat en els casos així establerts.  
b) Si en el moment de la concessió de les subvencions s'haguera exhaurit la consignació pressupostària destinada a aquestes, el Servei Territorial resoldria sobre la sol·licitud formulada només per a reconéixer el compliment dels requisits exigits per la legislació vigent i quedaria condicionada la concessió i pagament de la subvenció al fet que hi haguera crèdit pressupostari que els haja de donar cobertura.  
En aquest supòsit, quan hi haja aquesta cobertura, no caldrà tornar a presentar la documentació exigida i la Divisió de Promoció Privada de la Direcció General d'Arquitectura i Habitatge dictarà la resolució de concessió i pagament que calga, la qual es comunicarà a l'interessat.  
Article 34. Sol·licitud de préstec davant de l'entitat de crèdit  
Les sol·licituds dels préstecs qualificats, amb subsidiació d'interessos o sense, es formularan directament davant de les entitats financeres, abans de la qualificació definitiva.  
A cada sol·licitud s'adjuntarà la qualificació provisional de rehabilitació, juntament amb la resolució de subsidiació del préstec.  
Article 35. Ampliació del pressupost protegible  
Quan el pressupost protegible aprovat en la qualificació provisional de rehabilitació no arribe als límits pressupostaris que estableix l'article 48 del Decret 113/1996, l'interessat podrà demanar-ne, per una única vegada i abans de la sol·licitud de la qualificació definitiva, l'ampliació fins una quantia que no passe dels límits esmentats. Aquesta petició serà motivada i se n'haurà d'acreditar el cost mitjançant factures i altres justificants.  
El servei territorial o oficina gestora corresponent adaptarà el nou pressupost protegible que servirà de base de càlcul per a les subvencions; i en aquest cas no es podrà ampliar la quantia del préstec que haguera estat concedit.  
Capítol V  
àrees de rehabilitació  
Article 36. De les àrees de rehabilitació: objectius. Participació municipal  
1. Classificació  
De conformitat amb el que estableix l'article 43 del Decret 113/96, de 5 de juny, s'estableixen tres tipus bàsics d'àrees de rehabilitació:  
a. àrees de rehabilitació integrada concertada.  
b. àrees de rehabilitació en conjunts historicoartístics declarats.  
c. àrees de rehabilitació en zones degradades.  
La declaració de cada una d'aquestes àrees comportarà l'aplicació immediata del sistema d'ajudes establert en el Decret 113/96, de 5 de juny.  
2. Participació municipal  
L'adopció de mesures de foment de la rehabilitació pels ajuntaments serà determinant en l'avaluació de les propostes. Aquestes mesures seran entre d'altres :  
a) Disponibilitat del planejament urbanístic de l'àrea que es pretén declarar.  
b) Existència d'ordenances reguladores de la rehabilitació.  
c) Reduccions o bonificacions tributàries.  
d) Reducció o bonificació de les taxes de llicència d'obres o de determinades obres de rehabilitació .  
e) Establiment de mitjans d'informació i gestió.  
Article 37. àrees de rehabilitació integrada concertada  
1. La declaració d'àrees de rehabilitació integrada concertada correspon per mitjà decret al Govern Valencià, amb el conveni previ amb l'ajuntament que corresponga i a proposta conjunta de la Conselleria d'Obres Públiques, Urbanisme i Transports i la Conselleria de Cultura, Educació i Ciència.  
2. Abans del conveni esmentat, a iniciativa del mateix ajuntament o, si escau, de la Generalitat Valenciana, s'establirà un programa amb els criteris necessaris per a definir les actuacions públiques i privades.  
Article 38. àrees de rehabilitació en conjunts historicoartístics declarats  
38.1 àrees de rehabilitació en conjunts historicoartístics declarats amb pla especial  
1. L'aplicació automàtica del sistema d'ajudes a la rehabilitació regulades en l'article 59 del Decret 113/96, de 5 de juny, requerirà que l'ajuntament corresponent tinga el pla especial de protecció.  
38.2. àrees de rehabilitació en conjunts historicoartístics declarats sense pla especial  
2. Si no el té, s'assimila al que s'ha definit per a àrees de rehabilitació de zones degradades mitjançant una ordre, amb l'estudi previ ajustat documentalment al que estableixen els articles següents.  
Article 39. àrees de rehabilitació en zones degradades  
39.1 Tipus d'àrees de rehabilitació en zones degradades  
L'article 60 del Decret 113/1996, de 5 de juny, del Consell de la Generalitat Valenciana, estableix dos tipus d'àrees de rehabilitació en zones degradades, amb els criteris següents:  
1. àrees de rehabilitació en zones perifèriques urbanes  
1.a Que la zona es trobe en la perifèria de ciutats o en zones degradades amb un marcat interès social.  
1.b Que la zona faça referència a zones de primera residència.  
1.c Que la majoria dels edificis del seu àmbit hagen estat construïts entre els anys 1940 i 1970.  
1.d Que haja importants mancances d'equipaments.  
1.e Que la població de la zona que calga rehabilitar la constituesquen principalment famílies d'escassos ingressos.  
1.f Que hi concórreguen altres circumstàncies de caràcter social que aconsellen una actuació renovadora.  
2. àrees de rehabilitació en centres històrics.  
2.a Que la zona tinga interès històric, urbanístic, arquitectònic i ambiental.  
2.b Que l'ajuntament dispose de pla especial de protecció o pla de reforma interior.  
39.2 Declaració  
La declaració d'àrea de rehabilitació en zones perifèriques urbanes o en centre històric, en aplicació de l'article 60 del Decret 113/1996 es farà a la vista de la convocatòria per mitjà d'una ordre del conseller d'Obres Públiques, Urbanisme i Transports i determinarà el compromís per l'ajuntament de portar a terme les actuacions proposades.  
Article 40. Convocatòria  
40.1 Característiques de la convocatòria  
La convocatòria per a la declaració d'àrees de rehabilitació s'atendrà segons les actuacions de rehabilitació establertes en el conveni marc subscrit amb el Ministeri de Foment i les disponibilitats pressupostàries i establirà si escau:  
40.1.A Ajudes a la rehabilitació: quantificació de les actuacions de rehabilitació d'iniciativa privada o pública d'habitatges i edificis que s'hagen de realitzar en el termini previst per a executar el programa.  
L'objectiu seria quantificar el nombre màxim d'habitatges que cal incloure, bé anualment o en el termini previst, que no podrà ser superior a 3 anys.  
40.1.B. Ajudes a un altre tipus d'intervencions públiques: les actuacions públiques relatives a obres d'infraestructures, adequació d'espais lliures o equipament comunitari primari es fixaran segons les disponibilitats pressupostàries fixades en la convocatòria, per mitjà del conveni corresponent amb l'ajuntament.  
40.2 Avaluació de la convocatòria  
40.2.A Realitzada la convocatòria i d'acord amb els aspectes que s'hi establesquen, l'avaluació de les propostes municipals es farà tenint en compte els criteris fixats pel Decret 113/1996, de 5 de juny, per a la declaració d'àrea de rehabilitació i les que puga determinar la convocatòria.  
La selecció de les propostes la durà a terme una comissió tècnica nomenada pel director general d'Arquitectura i Habitatge .   
40.2.B. Mitjançant la convocatòria pública es possibilitarà la petició de declaració d'àrea de rehabilitació pels ajuntaments interessats, d'acord amb el procediment i la documentació que indica l'article 41 d'aquesta ordre.  
Article 41. Procediment  
41.1 Delimitació de l'àrea  
La delimitació de l'àrea o zona de rehabilitació la farà l'ajuntament interessat i podrà comprendre la totalitat de l'àmbit d'un pla especial o de reforma interior o una part.  
La delimitació es referirà a una zona concreta o a la totalitat d'un pla especial, la finalitat dels quals siguen la rehabilitació de zones degradades o d'interés.  
42.2 Documentació que cal presentar juntament amb la sol·licitud  
La documentació específica que han de presentar els ajuntaments es concretarà en la mateixa convocatòria. A títol indicatiu es fa constar com a documentació mínima la següent:  
a. Memòria de presentació.  
a.1 Descripció de la zona urbana que s'haja de tractar que incloga informació bàsica de fons sobre particularitats històriques, socials, econòmiques, geogràfiques, arquitectòniques, paisatgístiques, etc.  
a.2 Justificació raonada i motius de la delimitació de l'àrea o zona proposada.  
a.3 Enunciat i descripció dels problemes que es pretenen resoldre.   
a.4 Descripció de l'estratègia destinada a resoldre el problema enunciat.  
b. Mesures proposades.  
b.1 Mesures que s'adopten per a la preservació i posada en valor del patrimoni arquitectònic i urbà: mesures de caràcter normatiu, econòmic, etc.  
Sobre la base del planejament que hi ha en cada àrea es determinaran els nivells d'actuació segons els diferents edificis i espais que calga rehabilitar i/o protegir.  
Prescripcions relatives a l'ús de materials, sistemes constructius, espais públics, mobiliari urbà, etc.  
b.2 Programa de les actuacions. Per anualitats i amb un màxim de tres sense possibilitat de pròrroga.  
b.3 Programa de finançament. D'acord amb el d'actuacions, amb manifestació expressa del desglossament financer detallat per actuació, anualitat i agent que intervé.  
També serà previ el compromís de l'aportació econòmica municipal.  
c. Documents gràfics.  
c.1 Delimitació del perímetre i zonificacions de normatives.  
c.2 Les àrees poden ser discontínues i incloure diverses zones, integrar zones de ciutat amb elements paisatgístics, perspectives, llocs arqueològics, etc. per la qual cosa els documents que s'hagen de presentar -planimètrics, fotogràfics.. seran els necessaris per al reconeixement de tot el que s'ha definit en la programació d'actuacions i el finançament.   
d. Seguiment i avaluació.  
d.1 Pla per a efectuar el seguiment i avaluació de les actuacions.   
d.2 Mesures adoptades: tècniques i equip de suport.  
d.3 Mesures adoptades per a facilitar la gestió de les ajudes de la Generalitat Valenciana.  
e. Aprovació pel ple per a formalitzar la sol·licitud.  
DISPOSICIONS ADDICIONALS  
Primera  
La concessió d'ajudes econòmiques directes regulades pel Decret 113/1996, de 5 de juny, del Govern Valencià s'ajustarà a les bases establertes en el Decret esmentat i al que estableix aquesta ordre. El cost previst d'aquestes, durant l'execució del pla puja a trenta-sis mil quatre-cents milions de pessetes.  
En qualsevol cas, la vigència d'aquesta ordre, als efectes del reconeixement i exercici de drets d'obtenció de finançament qualificat, quedarà limitada per l'exhauriment dels volums de recursos assignats segons estableix el paràgraf anterior.  
La dotació pressupostària establerta per a actuacions protegibles en matèria d'habitatge es financia a càrrec de la línia pressupostària 701 i codi comptable 304, per a la qual en 1996 s'ha consignat la quantitat de catorze mil vuit-cents trenta-cinc milions de pessetes.  
Segona  
Quan es detecte l'incompliment del que estableix la disposició addicional setena del Decret 113/96, de 5 de juny, referent al preu màxim dels garatges i altres annexos, s'obrirà un període de diligències prèvies per a comprovar la possible existència d'una conducta infractora en relació amb el règim sancionador d'habitatges de protecció oficial.  
Tercera  
No es concedirà qualificació provisional d'habitatge de protecció oficial en els casos de sobreelevació en edificis lliures ja construïts, si no s'acredita que la part lliure sobre la qual es projecta la sobreelevació estava ja construïda abans de la sol·licitud de qualificació provisional d'habitatge de protecció oficial.  
Quarta  
Les persones que, d'acord amb la disposició addicional dotzena del Decret 113/96, de 5 de juny, es troben privades del dret a la subrogació mortis causa en l'habitatge arrendat, juntament amb la documentació que estableix aquesta ordre per a la sol·licitud de les ajudes, hauran de presentar una justificació suficient de la seua situació.  
A la vista d'aquesta justificació els serveis territorials d'Arquitectura i Habitatge elaboraran, si cal, un informe que servirà de base per a prioritzar la tramitació de les ajudes.  
Cinquena  
Per al càlcul de taxes, s'entendrà com a mòdul (M) el corresponent a l'àrea geogràfica 1 pel coeficient de zona que calga.  
En els supòsits d'expedients acollits a règim mixt, les taxes s'hauran de calcular segons la superfície útil dels habitatges de cadascun d'aquests. Sobre la base d'això, amb la documentació per a l'obtenció de la qualificació provisional s'especificarà aquesta circumstància.  
Sisena  
Els serveis territorials d'Arquitectura i Habitatge podran sol·licitar a l'Agència Tributària informació o certificació sobre els ingressos declarats pels sol·licitants de les ajudes.  
Periòdicament la Direcció General d'Arquitectura i Habitatge trametrà a l'Agència Tributària una relació informatitzada per cadascun dels sol·licitants d'ajudes, dels ingressos declarats, a fi de confrontar-la amb la documentació presentada davant d'ambdues administracions.  
També podran reclamar o sol·licitar d'altres administracions, la informació pertinent i necessària per a la resolució dels expedients.  
Setena  
Es faculta el director general d'Arquitectura i Habitatge per a dictar les instruccions pertinents per a l'aplicació d'aquesta ordre.  
DISPOSICIó DEROGATòRIA  
A partir de l'entrada en vigor d'aquesta ordre queda derogada l'Ordre de 27 de juliol de 1994, del conseller d'Obres Públiques, Urbanisme i Transports, tret dels supòsits expressos en què, en compliment de les disposicions transitòries del Decret 113/1996, de 5 de juny, del Govern Valencià, continue sent aplicable el Decret 55/92, de 30 de març, pel que fa al càlcul de les ajudes.  
No obstant això, independentment de quina siga la normativa que hi establesca les ajudes, per a totes les sol·licituds de finançament qualificat que es presenten després de l'entrada en vigor del Decret 113/1996, de 5 de juny, s'aplicarà el que estableix aquesta ordre per al compliment dels requisits exigits, procediment i documentació que cal presentar. Així mateix el càlcul dels ingressos familiars ponderats es farà d'acord amb el que disposen l'article 14 del Decret 113/1996, de 5 de juny, i l' article 7 d'aquesta ordre.  
DISPOSICIó FINAL  
Aquesta ordre vigirà l'endemà de la publicació en el Diari Oficial de la Generalitat Valenciana.  
València, 1 d'agost de 1996  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO